แบงก์เอเชียวิกฤตหนักหนี้เสียพุ่งแตะ6ล้านล.
หนี้เสียธนาคารในเอเชียพุ่ง 28% ทำสถิติสูงสุดในรอบ 8 ปี เหตุเศรษฐกิจจีนชะลอตัว
22 เม.ย. 2559

หนี้เสียธนาคารในเอเชียพุ่ง 28% ทำสถิติสูงสุดในรอบ 8 ปี เหตุเศรษฐกิจจีนชะลอตัว
รอยเตอร์ส เปิดเผยว่า ปริมาณหนี้เสียของธนาคารในเอเชีย ไม่รวมอินเดียและญี่ปุ่น ในปี 2558 พุ่งสูงถึง 1.71 แสนล้านเหรียญสหรัฐ (ราว 5.98 ล้านล้านบาท) สูงที่สุดนับตั้งแต่วิกฤตเศรษฐกิจปี 2551 และมีแนวโน้มจะย่ำแย่ลง เนื่องจากภาวะเศรษฐกิจจีนที่ชะลอตัว และราคาน้ำมันและสินค้าโภคภัณฑ์ที่ผันผวน
ขณะที่หนี้ที่ไม่ก่อให้เกิดรายได้ (เอ็นพีแอล) ปรับตัวขึ้น 28% จากปีก่อนหน้า และเพิ่มขึ้น 2 เท่าจากปี 2556
นายจีน ฟาง กรรมการผู้จัดการของมูดี้ส์ อินเวสเตอร์ เซอร์วิส คาดการณ์ว่า คุณภาพของสินทรัพย์จะปรับตัวลง สวนทางกับปริมาณหนี้เสียที่เพิ่มขึ้นเป็นผลมาจากความตกต่ำของเศรษฐกิจที่กระทบต่อสินเชื่อทั้งภูมิภาค
“เราเห็นความเชื่อมโยงของเศรษฐกิจกับอัตราดอกเบี้ย ซึ่งส่งผลดีต่อการขยายตัวของสินเชื่อและระบบการเงิน แต่ปัจจุบันเศรษฐกิจขยายตัวช้า ซึ่งเป็นผลกระทบมาจากจีน” นายจีน ฟาง ระบุ
นายอดิศวร์ หลายชูไทย รองกรรมการผู้จัดการอาวุโส ธนาคารกสิกรไทย ระบุว่า ปริมาณหนี้เอ็นพีแอลของภาคการธนาคารมีแนวโน้มจะปรับตัวขึ้นในปีนี้ เนื่องจากภาพรวมทางเศรษฐกิจยังอ่อนแอ